UKZN-geboue aan die brand gesteek; lesings opgeskortGeboue is aan die brand gesteek by UKZN tydens betogings in September 2016 (Foto: @moloisrj, Twitter) Die Universiteit van KwaZulu-Natal het lesings opgeskort terwyl studente, kampussekuriteit en die polisie gebots het by die instansie se Howard College, Pietermaritzburg en Westville-kampusse. Verskeie studente is in hegtenis geneem en die polisie moes van rubberkoeëls, skokgranate en traangas gebruik maak om die betogende studente te laat verdaag. Die regsbiblioteek in die universiteit se 85 jaar oue Howard College-gebou is Dinsdagaand aan die brand gesteek. Die eThekwini-brandweer kon die brand blus, maar terwyl die omvang van die skade ondersoek is, moes kampussekuriteit na ŉ tehuis vir gestremde studente haas, waar ŉ matras aan die brand gesteek is. Dié brand is ook geblus, maar ŉ vrou het buite die gebou ŉ toeval gehad en paramedici is ontbied. Lt.kol. Thulane Zwane, woordvoerder van die polisie, het gesê altesaam 23 studente is Dinsdag in hegtenis geneem op aanklag van openbare geweld en verontagsaming van ŉ hofbevel wat die universiteit vroeër bekom het wat betogings verbied. Een persoon is by Howard College in hegtenis geneem en 22 is by Westville-kampus in hegtenis geneem. Zwane het gesê die polisie skat ongeveer 250 studente het aan die betogings by Howard College deelgeneem en 50 by die Westville-kampus. “ŉ Groep studente wat binne Howard College betoog het, het polisiebeamptes met klippe bestook. Hulle het ook kampuseiendom aan die brand gesteek. Die polisie moes van rubberkoeëls gebruik maak,” het Zwane gesê. Rookwolke het uit Howard College-kampus geborrel, maar dit is glo weens puin en asblikke wat die studente aan die brand gesteek het. Zwane het gesê hy is nie bewus van enige geboue wat aan die brand gesteek is nie. Hy het bygevoeg polisiebeamptes moes ook van rubberkoeëls in Pietermaritzburg gebruik maak. Die studente betoog teen moontlike studentegeldeverhogings en onvoldoende behuising by die kampusse. Paaie is vroeër in Pietermaritzburg gesluit toe studente ses voertuie en die senaatkamer aan die brand gesteek het. Volgens bronne by die universiteit behoort drie van die motors aan die instansie en die ander aan twee veiligheidsmaatskappye. Die voertuie is buite die universiteit se risikobestuursentrum, wat verantwoordelik is vir veiligheid by die instansie, aan die brand gesteek. Die universiteit het Dinsdag in ŉ kort verklaring aangekondig dat sy akademiese program opgeskort is. “Die bestuur van die universiteit het vandag die akademiese program opgeskort tot verdere kennisgewing. Die besluit is geneem om alle partye die ruimte te bied om in gesprek te tree en die geskil op te los. Ons vra om verskoning vir enige ongerief wat hierdeur veroorsaak word. Ons doen alles in ons vermoë om so gou as moontlik weer met die akademiese program voort te gaan.” Lesings sal na verwagting vir minstens ŉ week lank opgeskort bly. Die African News Agency (ANA) is in kennis gestel dat die universiteit van voorneme is om die September-vakansie, wat later vandeesmaand sou plaasvind, vorentoe te skuif in ŉ poging om die verlies aan onderrigtyd te beperk. Lesiba Seshoka, woordvoerder van die universiteit, het Dinsdagoggend in ŉ verklaring gesê ŉ groot ouditorium is Maandagaand omstreeks 23:30 op die Westville-kampus aan die brand gesteek. Die brand is omstreeks 03:00 geblus. Seshoka het gesê die universiteit het ŉ paar dae tevore ŉ hooggeregshofinterdik bekom wat onwettige betogings, ontwrigtende samekomste, stakings, intimidasie en enige gewelddadige optrede by die ingange of op die perseel van die universiteit verbied. Zwane het gesê die persone wat by die Westville-kampus in hegtenis geneem is, sal in die Pinetown-landdroshof verskyn, en die student wat by Howard College in hegtenis geneem is, sal in die Durban-landdroshof verskyn. Lees alle vorige berigte oor UKZN op Maroela Media.